Prečišćeni tekst Uredbe o zvanjima i zaradi vojno-diplomatskih predstavnika, lica upućenih na rad u međunarodnim organizacijama i administrativno-tehničkog osoblja obuhvata sljedeće propise:
1. Uredba o zvanjima i zaradi vojno-diplomatskih predstavnika, lica upućenih na rad u međunarodnim organizacijama i administrativno-tehničkog osoblja ("Službeni list Crne Gore", br. 082/23 od 30.08.2023),
2. Uredba o izmjenama i dopunama Uredbe o zvanjima i zaradi vojno-diplomatskih predstavnika, lica upućenih na rad u međunarodnim organizacijama i administrativno-tehničkog osoblja ("Službeni list Crne Gore", br. 118/23 od 27.12.2023), u kojima je naznačen njihov dan stupanja na snagu.
UREDBA
O ZVANJIMA I ZARADI VOJNO-DIPLOMATSKIH PREDSTAVNIKA, LICA UPUĆENIH NA RAD U MEĐUNARODNIM ORGANIZACIJAMA I ADMINISTRATIVNO-TEHNIČKOG OSOBLJA
("Službeni list Crne Gore", br. 082/23 od 30.08.2023, 118/23 od 27.12.2023)
I. OSNOVNE ODREDBE
Član 1
Ovom uredbom propisuju se zvanja, osnovna zarada i dodaci na osnovnu zaradu, kao i druga pitanja od značaja za vršenje poslova oficira i podoficira i državnih službenika u organu državne uprave nadležnom za poslove odbrane (u daljem tekstu: Ministarstvo) upućenih na rad pri diplomatsko-konzularnim predstavništvima Crne Gore u inostranstvu kao vojno-diplomatski predstavnici (u daljem tekstu: vojno-diplomatski predstavnici), lica u službi u Vojsci Crne Gore i zaposlenih u Ministarstvu upućenih na rad u komandama Sjevernoatlantskog saveza, štabovima, školama, centrima izvrsnosti i drugim radnim tijelima i agencijama Sjevernoatlantskog saveza i u drugim međunarodnim organizacijama, centrima izvrsnosti, institutima, školama i slično, koje nemaju sjedište na teritoriji Crne Gore (u daljem tekstu: lica upućena na rad u međunarodnim organizacijama), kao i podoficira, civilnih lica u službi u Vojsci Crne Gore i namještenika u Ministarstvu upućenih na rad pri diplomatsko-konzularnim predstavništvima Crne Gore u inostranstvu i međunarodnim organizacijama, kao administrativno-tehničko osoblje (u daljem tekstu: administrativno-tehničko osoblje).
Član 2
Članovima uže porodice, u smislu ove uredbe, smatraju se bračni ili vanbračni supružnik i djeca (rođena u braku, vanbračna, pastorčad i usvojena) lica iz čl. 4, 5 i 6 ove uredbe koji sa njima stalno borave u državi u kojoj se nalazi diplomatsko-konzularno predstavništvo Crne Gore u inostranstvu (u daljem tekstu: diplomatsko-konzularno predstavništvo) ili komanda Sjevernoatlantskog saveza, štab, škola, centar izvrsnosti i drugo radno tijelo i agencija Sjevernoatlantskog saveza i druga međunarodna organizacija, centar izvrsnosti, institut, škola i slično, koje nema sjedište na teritoriji Crne Gore (u daljem tekstu: država prijema).
Član 3
Izrazi koji se u ovoj uredbi koriste za fizička lica u muškom rodu podrazumijevaju iste izraze u ženskom rodu.
II. ZVANJA
Član 4
Zvanja vojno-diplomatskih predstavnika su:
   1) vojni predstavnik;
   2) zamjenik vojnog predstavnika;
   3) izaslanik odbrane;
   4) izaslanik odbrane na nerezidentnoj osnovi;
   5) pomoćnik izaslanika odbrane;
   6) vojni savjetnik u Stalnoj misiji Crne Gore pri Sjevernoatlantskom savezu;
   7) šef odbrambenog dijela Stalne misije Crne Gore pri Sjevernoatlantskom savezu; i
   8) savjetnik za odbranu.
Član 5
Zvanja lica upućenih na rad u međunarodne organizacije su:
   1) nacionalni vojni predstavnik u Savezničkoj komandi za operacije (ACO);
   2) nacionalni predstavnik za vezu u Savezničkoj komandi za transformacije (ACT);
   3) vojni savjetnik u nacionalnom predstavništvu pri Savezničkoj komandi za operacije (ACO);
   4) samostalni referent u nacionalnom predstavništvu pri Savezničkoj komandi za operacije (ACO);
   5) štabni oficir;
   6) odbrambeni savjetnik; i
   7) štabni podoficir.
Član 6
Zvanja administrativno-tehničkog osoblja su:
   1) samostalni referent u diplomatsko-konzularnom predstavništvu;
   2) tehnički sekretar; i
   3) vozač.
III. OSNOVNA ZARADA I DODACI NA OSNOVNU ZARADU
Član 7
Osnovna zarada lica iz čl. 4, 5 i 6 ove uredbe utvrđuje se u zavisnosti od nivoa kvalifikacije obrazovanja, složenosti poslova, odgovornosti i drugih elemenata bitnih za vrednovanje određenog posla i izražava se u koeficijentima:
   1) vojni predstavnik u:
      - Stalnoj misiji Crne Gore pri Sjevernoatlantskom savezu i Evropskoj uniji - 20,50,
      - Stalnoj misiji Crne Gore pri Organizaciji za evropsku bezbjednost i saradnju - 16,00; i
      - Stalnoj misiji Crne Gore pri Ujedinjenim nacijama - 16,00;
   2) zamjenik vojnog predstavnika u:
      - Stalnoj misiji Crne Gore pri Sjevernoatlantskom savezu i Evropskoj uniji - 15,00, i
      - Stalnoj misiji Crne Gore pri Organizaciji za evropsku bezbjednost i saradnju - 12,50;
   3) izaslanik odbrane - 15,00;
   4) izaslanik odbrane na nerezidentnoj osnovi - 15,00;
   5) pomoćnik izaslanika odbrane - 12,30;
   6) vojni savjetnik u Stalnoj misiji Crne Gore pri Sjevernoatlantskom savezu - 12,60;
   7) šef odbrambenog dijela Stalne misije Crne Gore pri Sjevernoatlantskom savezu - 13,20;
   8) savjetnik za odbranu - 12,60;
   9) nacionalni vojni predstavnik u Savezničkoj komandi za operacije (ACO) - 15,00;
   10) nacionalni predstavnik za vezu u Savezničkoj komandi za transformacije (ACT) - 13,80;
   11) vojni savjetnik u nacionalnom predstavništvu pri Savezničkoj komandi za operacije (ACO) - 12,60;
   12) samostalni refernet u nacionalnom predstavništvu pri Savezničkoj komandi za operacije (ACO) - 8,60;
   13) štabni oficir - 12,00;
   14) odbrambeni savjetnik - 12,00;
   15) štabni podoficir - 8,60;
   16) samostalni referent pri diplomatsko-konzularnom predstavništvu - 8,60;
   17) tehnički sekretar - 8,60; i
   18) vozač - 8,60.
Član 8
Osnovna zarada lica iz čl. 4, 5 i 6 ove uredbe utvrđuje se množenjem koeficijenta iz člana 7 ove uredbe sa obračunskom vrijednošću koeficijenta za zaposlene u javnom sektoru.
Član 9
Lica iz čl. 4, 5 i 6 ove uredbe prije upućivanja u državu prijema mogu ostvariti pravo na akontaciju u iznosu do najviše dvije mjesečne zarade i dvije naknade za uvećane troškove života i uslove rada u državi prijema koje im pripadaju, u skladu sa ovom uredbom.
Član 10
Licima iz čl. 4, 5 i 6 ove uredbe, koji pored svojih dužnosti obavljaju i materijalno-finansijske poslove, pripada dodatak na osnovnu zaradu u iznosu od 10% od osnovne zarade iz člana 8 ove uredbe.
Licima iz člana 4 ove uredbe, koji pored dužnosti u državi prijema, obavljaju dužnost vojno-diplomatskog predstavnika u drugim državama na nerezidentnoj osnovi i/ili međunarodnim organizacijama, pripada dodatak na osnovnu zaradu u iznosu od 10% od osnovne zarade iz člana 8 ove uredbe, ako su akreditovani u do pet država, a ako su akreditovani u više od pet država - 15%.
Licima iz čl. 4 i 5 ove uredbe, koji su u skladu sa Zakonom o Vojsci Crne Gore određeni za vršioca dužnosti i koji tu dužnost u državi prijema vrše pored dužnosti formacijskog mjesta na koje su imenovani, pripada dodatak na osnovnu zaradu u iznosu od 15% od osnovne zarade koju ostvaruju na formacijskom mjestu na kojem su imenovani, ako je to za njih povoljnije.
Vojnom predstavniku u Stalnoj misiji Crne Gore pri Sjevernoatlantskom savezu i Evropskoj uniji, zamjeniku vojnog predstavnika u Stalnoj misiji Crne Gore pri Sjevernoatlantskom savezu i Evropskoj uniji, vojnom predstavniku u Stalnoj misiji Crne Gore pri Organizaciji za evropsku bezbjednost i saradnju i zamjeniku vojnog predstavnika u Stalnoj misiji Crne Gore pri Organizaciji za evropsku bezbjednost i saradnju pripada dodatak na osnovnu zaradu u iznosu od 10% od osnovne zarade iz člana 8 ove uredbe.
Izaslaniku odbrane na nerezidentnoj osnovi pripada dodatak na osnovnu zaradu u iznosu od 20% od osnovne zarade radnog mjesta na koje je postavljen.
Član 11
Lica iz čl. 4, 5 i 6 ove uredbe mogu ostvariti pravo na naknadu:
   1) za uvećane troškove života i uslove rada u državi prijema;
   2) za izdržavanog člana uže porodice;
   3) troškova za stanovanje;
   4) dijela troškova za obrazovanje djece;
   5) putnih troškova za korišćenje godišnjeg odmora u Crnoj Gori;
   6) troškova za intenzivno učenje jezika;
   7) troškova za protokolarne obaveze;
   8) troškova za službena putovanja;
   9) troškova zdravstvenog osiguranja;
   10) troškova selidbe iz Crne Gore u državu prijema i iz države prijema u Crnu Goru, kao i troškova selidbe u inostranstvo;
   11) troškova u slučaju smrti člana uže porodice.
Izuzetno od stava 1 ovog člana, izaslanik odbrane na nerezidentnoj osnovi može ostvariti samo pravo na naknadu troškova za protokolarne obaveze.
Pored naknade iz st. 1 i 2 ovog člana, lica iz člana 4 ove uredbe mogu ostvariti i pravo na naknadu članarine u vojno-diplomatskim udruženjima.
Član 12
Visina naknade za uvećane troškove života i uslove rada u državi prijema, u bruto iznosu, iznosi za:
   - Sjedinjene Američke Države - 5.300,00 eura,
   - Kraljevinu Belgiju, Republiku Austriju, Ujedinjeno Kraljevstvo Velike Britanije i Sjeverne Irske i Saveznu Republiku Njemačku - 3.600,00 eura,
   - Republiku Estoniju i Republiku Letoniju - 3.450,00 eura,
   - Republiku Sloveniju, Republiku Poljsku, Kraljevinu Španiju i Republiku Italiju - 3.300,00 eura,
   - Republiku Hrvatsku i Republiku Bugarsku - 3.000,00 eura,
   - Republiku Kosovo - 2.750,00 eura,
   - ostale države - 3.000,00 eura.
Član 12a
Visina naknade za uvećane troškove života i uslove rada u državi prijema određuje se množenjem bruto osnovice za obračun troškova života i indeksa prilagođavanja troškova života.
Bruto osnovica za obračun troškova života iznosi 77% polazne bruto osnovice pojedinačno za svaku državu prijema.
Polazna bruto osnovica određuje se kao procenat od godišnjeg bruto domaćeg proizvoda po stanovniku u Crnoj Gori, prema posljednjim podacima organa uprave nadležnog za poslove statistike.
Polazna bruto osnovica određuje se jednom godišnje.
Polazna bruto osnovica određuje se za tri grupe država i to:
				
Polazna bruto osnovica		
Grupa I	Grupa II	Grupa III		
40% BDP	36% BDP	34,5% BDP		
Sjedinjene Američke Države	Republika Austrija	Republika Albanija		
	Kraljevina Belgija	Republika Bugarska		
	Republika Estonija	Republika Sjeverna Makedonija		
	Republika Letonija	Republika Hrvatska		
	Republika Italija	Ostale države članice		
	Savezna Republika Njemačka	Organizacije Ujedinjenih nacija		
	Republika Poljska			
	Republika Slovenija			
	Kraljevina Španija			
	Ujedinjeno Kraljevstvo			
	Velike Britanije i Sjeverne Irske			

Član 12b
Indeks prilagođavanja troškova života određuje se prema indeksu troškova života u različitim državama koji godišnje objavljuju nadležni organi Organizacije Ujedinjenih nacija.
Član 12c
Bruto osnovica za obračun troškova života usklađuje se sa indeksom prilagođavanja troškova života određenog za kalendarsku godinu koja prethodi godini u kojoj se vrši usklađivanje.
Član 12č
Visina naknade za uvećane troškove života i uslove rada u državi prijema, u bruto iznosu, za države koje nijesu članice Organizacije Ujedinjenih nacija iznosi 2.850,00 eura.
Član 13
Lica iz čl. 4, 5 i 6 ove uredbe, na osnovu zahtjeva, mogu ostvariti pravo na naknadu za izdržavane članove uže porodice.
Izdržavani članovi uže porodice, u smislu stava 1 ovog člana, su bračni ili vanbračni supružnik i maloljetna djeca (rođena u braku, vanbračna, pastorčad i usvojena) lica iz čl. 4, 5 i 6 ove uredbe koji sa njima stalno borave u državi prijema, odnosno djeca na redovnom obrazovanju u državi prijema do navršenih 26 godina života.
Naknada iz stava 1 ovog člana za svakog izdržavanog člana uže porodice iznosi 3% od bruto iznosa utvrđene naknade za uvećane troškove života i uslove rada u državi prijema.
Član 14
Lica iz čl. 4, 5 i 6 ove uredbe gube pravo na naknadu iz člana 13 ove uredbe ako izdržavani član uže porodice boravi van države prijema neprekidno 60 dana, odnosno ukupno 120 dana u toku kalendarske godine.
Član 15
Pravo na naknadu iz člana 13 ove uredbe utvrđuje se na osnovu pisane izjave lica iz čl. 4, 5 i 6 ove uredbe o dolasku izdržavanog člana uže porodice u državu prijema.
Član 16
Lica iz čl. 4, 5 i 6 ove uredbe mogu ostvariti pravo na naknadu troškova za stanovanje za namješteni stambeni prostor, u odnosu na broj članova uže porodice, i to:
   1) samac - stambeni prostor sa jednom spavaćom sobom (cca. 70 m2);
   2) sa jednim članom porodice - stambeni prostor sa dvije spavaće sobe (cca. 100 m2); i
   3) sa dva ili više članova porodice - stambeni prostor sa tri spavaće sobe (cca. 130 m2).
Izuzetno od stava 1 ovog člana, lica iz člana 4 ove uredbe mogu iznajmiti stambeni prostor koji je za jednu sobu veći od stambenog prostora iz stava 1 ovog člana, ako za to postoje protokolarne potrebe.
Troškove angažovanja agenta za zakup stambenog prostora i postupka utvrđivanja stanja zakupljenog stambenog prostora snosi Ministarstvo, a najviše u visini od 90% iznosa naknade za uvećane troškove života i uslove rada u državi prijema.
Član 17
Naknada troškova za stanovanje, u smislu člana 16 ove uredbe, priznaje se licima iz čl. 4, 5 i 6 ove uredbe u visini iznosa stanarine koju plaćaju na ime zakupa i opremanja stambenog prostora, a najviše u visini od 90% bruto iznosa naknade za uvećane troškove života i uslove rada u državi prijema.
Ako su lica iz čl. 4, 5 i 6 ove uredbe smještena u vojnim bazama, naknada troškova stanovanja uključuje i troškove za struju, vodu, gas i ogrjev.
Član 18
Lica iz čl. 4, 5 i 6 ove uredbe zaključuju ugovor o zakupu stambenog prostora neposredno sa stanodavcem ili agencijom za nekretnine i snose sve troškove i rizike koji proizilaze iz tog ugovornog odnosa i usljed nesavjesnog korišćenja stambenog prostora.
Ugovor iz stava 1 ovog člana mora da sadrži klauzulu o mogućnosti otkaza ugovora i prije ugovorenog roka, u slučaju da se lica iz čl. 4, 5 i 6 ove uredbe prijevremeno povuku iz države prijema.
Ako je za vrijeme trajanja zakupa stambenog prostora potrebno položiti depozit, ta sredstva licima iz čl. 4, 5 i 6 ove uredbe obezbjeđuje Ministarstvo.
Lica iz čl. 4, 5 i 6 ove uredbe dužna su da, u roku od šest mjeseci od dana isteka ili otkaza ugovora iz stava 1 ovog člana, vrate sredstva iz stava 3 ovog člana u punom iznosu, na što se obavezuju pisanom izjavom.
Lica iz čl. 4, 5 i 6 ove uredbe mogu ostvariti pravo na naknadu troškova godišnjeg osiguranja za zakupljeni stambeni prostor, ako osiguranje nije obuhvaćeno ugovorom o zakupu stambenog prostora.
Član 19
Lica iz čl. 4, 5 i 6 ove uredbe mogu ostvariti pravo na naknadu troškova za stanovanje, uz prethodnu pisanu saglasnost ministra odbrane na ugovor o zakupu stambenog prostora, pri čemu se u pogledu veličine, strukture i cijene stambenog prostora uzimaju u obzir kriterijumi iz člana 16 st. 1 i 2 ove uredbe, diplomatski rang, protokolarne i druge potrebe i specifični uslovi rada u državi prijema.
Član 20
Lica iz čl. 4, 5 i 6 ove uredbe i članovi uže porodice po dolasku u državu prijema, a do stalnog smještaja, mogu ostvariti pravo na privremeni smještaj koji obezbjeđuje Ministarstvo, u visini do pripadajućih troškova za stanovanje u skladu sa ovom uredbom, najduže do 90 dana.
Lica iz čl. 4, 5 i 6 ove uredbe i članovi uže porodice prije odlaska iz države prijema, mogu ostvariti pravo na privremeni smještaj koji obezbjeđuje Ministarstvo, u visini do pripadajućih troškova za stanovanje u skladu sa ovom uredbom, najduže do 90 dana.
U slučaju smrti lica iz čl. 4, 5 i 6 ove uredbe, članovima uže porodice Ministarstvo obezbjeđuje privremeni smještaj u državi prijema, u visini do pripadajućih troškova za stanovanje u skladu sa ovom uredbom, najduže do 30 dana.
Član 21
Lica iz čl. 4, 5 i 6 ove uredbe i članovi njihove uže porodice koji su, bez svoje krivice, morali da napuste stambeni prostor, mogu ostvariti pravo na privremeni smještaj koji obezbjeđuje Ministarstvo, u visini do pripadajućih troškova za stanovanje u skladu sa ovom uredbom, najduže do 90 dana.
Član 22
Lica iz čl. 4, 5 i 6 ove uredbe, za vrijeme rada u državi prijema mogu, na osnovu zahtjeva, ostvariti pravo na naknadu dijela troškova za obrazovanje djece koja sa njima stalno borave u državi prijema u predškolskim, osnovnim i srednjoškolskim javnim obrazovnim ustanovama, u iznosu od 70% od ukupnih troškova upisa i obrazovanja u tim ustanovama, za svako dijete.
Ako iz objektivnih razloga nije moguće izvršiti upis djece u institucije iz stava 1 ovog člana ili ako je to odluka roditelja, Ministarstvo u svakom konkretnom slučaju odlučuje o opravdanosti zahtjeva, odnosno mogućnosti participacije u troškovima obrazovanja, odnosno naknadi za obrazovanje djece, a najviše u iznosu od 70% od ukupnih troškova obrazovanja i upisa, za svako dijete.
U slučaju obrazovanja djeteta sa smetnjama u razvoju, naknade iz st. 1 i 2 ovog člana, uz prethodno pribavljenu saglasnost ministra odbrane, mogu se utvrditi u većem iznosu.
Pravo iz st. 1, 2 i 3 ovog člana ne odnosi se na izdatke za ishranu (kantinu) u osnovnim i srednjoškolskim javnim obrazovnim ustanovama, troškove prevoza, obaveze za vannastavne aktivnosti, kupovinu knjiga i sl.
Član 22a
Ako je, u slučaju skraćenja mandata lica iz čl. 4, 5 i 6 ove uredbe, potrebno da izdržavani članovi uže porodice ostanu u državi prijema do isteka započetog polugodišta, ministar odbrane može odobriti isplatu naknade dijela troškova za obrazovanje djece i naknadu troškova za stanovanje.
Pravo na naknade iz stava 1 ovog člana ostvaruje se na osnovu zahtjeva.
Član 23
Lica iz čl. 4, 5 i 6 ove uredbe, u slučaju korišćenja godišnjeg odmora u Crnoj Gori, na osnovu zahtjeva, mogu ostvariti pravo na naknadu putnih troškova jedanput u toku mandata, u visini troškova povratne karte avionskog prevoza, ekonomske klase, za sebe i članove uže porodice ili korišćenja sopstvenog motornog vozila, u visini od 15% maksimalne cijene naftnih derivata u Crnoj Gori na dan puta za svaki pređeni kilometar i troškova putarina.
Član 24
Lica iz čl. 4, 5 i 6 ove uredbe, na osnovu zahtjeva, u prvoj godini mandata, mogu ostvariti pravo na naknadu troškova za intenzivno učenje jezika države prijema, po odobrenju ministra odbrane.
Član 25
Lica iz čl. 4 i 5 ove uredbe, na osnovu zahtjeva, mogu ostvariti pravo na naknadu troškova za protokolarne obaveze u skladu sa odobrenim sredstvima za tu namjenu.
Član 26
Lica iz čl. 4, 5 i 6 ove uredbe mogu ostvariti pravo na naknadu troškova za službena putovanja u vezi sa obavljanjem službene dužnosti u inostranstvu, u skladu sa propisom kojim se uređuju naknade troškova lica zaposlenih u javnom sektoru i lica u službi u Vojsci Crne Gore.
Član 27
Lica iz čl. 4, 5 i 6 ove uredbe mogu ostvariti pravo na naknadu troškova zdravstvenog osiguranja za sebe i članove uže porodice, a u skladu sa propisima države prijema, odnosno međunarodnim ugovorom.
Član 28
Lica iz čl. 4, 5 i 6 ove uredbe, na osnovu zahtjeva, mogu ostvariti pravo na naknadu troškova selidbe iz Crne Gore u državu prijema i iz države prijema u Crnu Goru, kao i troškove selidbe u inostranstvu, u skladu sa propisom kojim se uređuju naknade troškova lica u službi u Vojsci Crne Gore.
Član 29
U slučaju smrti člana uže porodice troškove prevoza posmrtnih ostataka, putne troškove pratioca i troškove pogrebne opreme snosi Ministarstvo.
U slučaju smrti lica iz čl. 4, 5 i 6 ove uredbe, članovi njegove uže porodice koji dolaze u Crnu Goru na pogreb mogu ostvariti pravo na putne troškove.
U slučaju smrti lica iz čl. 4, 5 i 6 ove uredbe koji je državni službenik ili namještenik u Ministarstvu, pored naknade troškova iz stava 2 ovog člana, njegovoj užoj porodici pripadaju i troškovi prevoza posmrtnih ostataka do mjesta sahrane i pogrebne opreme.
Ako je potrebno da članovi uže porodice, nakon smrti lica iz čl. 4, 5 i 6 ove uredbe, ostanu u državi prijema do završetka školske godine, ministar odbrane može odobriti isplatu naknade dijela troškova za obrazovanje djece i naknadu troškova za stanovanje.
Pravo na naknade iz st. 1 do 4 ovog člana ostvaruje se na osnovu zahtjeva.
Član 30
Lica iz člana 4 ove uredbe, na osnovu zahtjeva, mogu ostvariti pravo na naknadu članarine u vojno-diplomatskim udruženjima i međunarodnim organizacijama u državi prijema i drugim državama gdje su imenovani da vrše službu na nerezidentnoj osnovi, vezanim za promociju interesa Crne Gore.
Član 31
Za ostvarivanje prava na naknadu troškova iz čl. 12a, 12č, 13, 22, 22a, 28 i 29 ove uredbe donosi se rješenje.
IV. SREDSTVA NEOPHODNA ZA RAD
Član 32
Sredstva neophodna za rad lica iz čl. 4, 5 i 6 ove uredbe obezbjeđuje i održava Ministarstvo.
Član 33
Lica iz čl. 4 i 5 ove uredbe imaju pravo na korišćenje službenog motornog vozila, u kategoriji limuzine, po pravilu crne boje, tokom obavljanja dužnosti.
Službenim motornim vozilom, u smislu stava 1 ovog člana, smatraju se vozila koja su uzeta putem zakupa ili na lizing ili su u vlasništvu Crne Gore.
V. ZAVRŠNE ODREDBE
Član 34
Odredba člana 12 ove uredbe primjenjuje se do 31. decembra 2023. godine.
Član 35
Danom stupanja na snagu ove uredbe prestaje da važi Uredba o vojno diplomatskim predstavnicima ("Službeni list CG", br. 43/08, 17/10, 55/12, 22/16 i 11/17) i Uredba o zaradama i drugim primanjima vojno diplomatskih predstavnika ("Službeni list CG", broj 11/17).
Član 36
Ova uredba stupa na snagu danom objavljivanja u "Službenom listu Crne Gore", a primjenjivaće se od 1. januara 2024. godine.